LIETUVOS RESPUBLIKOS DRAUDIMO PRIEŽIŪROS KOMISIJOS

N U T A R I M A S

DĖL LEIDIMO UŽSIENIO VALSTYBĖS NEPRIKLAUSOMO DRAUDIMO TARPININKO ĮMONĖS FILIALO VEIKLAI IŠDAVIMO TAISYKLIŲ PATVIRTINIMO

2004 m. birželio 1 d. Nr. N-78

Vilnius

Vadovaudamasi Lietuvos Respublikos draudimo įstatymo (Žin., 2003, Nr. 94-4246) 177 straipsnio 3 dalimi, Lietuvos Respublikos draudimo priežiūros komisija nutaria:

Patvirtinti Leidimo užsienio valstybės nepriklausomo draudimo tarpininko įmonės filialo veiklai išdavimo taisykles (pridedama).

LIETUVOS RESPUBLIKOS

DRAUDIMO PRIEŽIŪROS

KOMISIJOS PIRMININKAS	EDVINAS VASILIS-VASILIAUSKAS

______________

PATVIRTINTA

Lietuvos Respublikos draudimo priežiūros

komisijos

2004 m. birželio 1 d. nutarimu Nr. N-78

LEIDIMO UŽSIENIO VALSTYBĖS NEPRIKLAUSOMO DRAUDIMO TARPININKO ĮMONĖS FILIALO VEIKLAI IŠDAVIMO TAISYKLĖS

I. BENDROSIOS NUOSTATOS

1. Leidimo užsienio valstybės nepriklausomo draudimo tarpininko įmonės filialo veiklai išdavimo taisyklės (toliau – Taisyklės) nustato leidimo užsienio valstybės nepriklausomo draudimo tarpininko įmonės filialo veiklai išdavimo, atsisakymo išduoti, galiojimo sustabdymo ir galiojimo panaikinimo tvarką bei užsienio valstybės nepriklausomo draudimo tarpininko įmonės filialo veiklos sąlygas.

2. Šiose Taisyklėse vartojamos sąvokos:

2.1. Leidimas užsienio valstybės nepriklausomo draudimo tarpininko įmonės filialo veiklai (toliau – leidimas filialo veiklai) – Lietuvos Respublikos draudimo priežiūros komisijos (toliau – Priežiūros komisija) išduotas dokumentas, patvirtinantis, kad filialas turi teisę verstis draudimo tarpininkavimo veikla ir kita Lietuvos Respublikos draudimo įstatymo (Žin., 2003, Nr. 94-4246) leidžiama užsienio valstybės nepriklausomo draudimo tarpininko įmonės filialui vykdyti veikla.

2.2. Pareiškėjas – užsienio valstybės nepriklausomo draudimo tarpininko įmonė, kuri kreipiasi į Priežiūros komisiją dėl leidimo filialo veiklai išdavimo.

Kitos šiose Taisyklėse vartojamos sąvokos atitinka Lietuvos Respublikos draudimo įstatymo (toliau – Draudimo įstatymas) vartojamas sąvokas.

3. Leidimas filialo veiklai išduodamas neribotam laikui.

4. Leidimas filialo veiklai išduodamas tik konkrečiai užsienio valstybės nepriklausomo draudimo tarpininko įmonei. Jis negali būti perleidžiamas kitam asmeniui.

5. Leidimas filialo veiklai išduodamas tik vieno filialo veiklai.

II. LEIDIMĄ FILIALO VEIKLAI IŠDUODANTI INSTITUCIJA IR JOS ĮGALIOJIMAI

6. Leidimą filialo veiklai išduoda, atsisako išduoti, sustabdo jo galiojimą, panaikina galiojimo sustabdymą ir panaikina galiojimą Priežiūros komisija vadovaudamasi Draudimo įstatymu, šiomis Taisyklėmis ir kitais teisės aktais.

III. DOKUMENTAI, KURIŲ REIKIA LEIDIMUI FILIALO VEIKLAI GAUTI

7. Pareiškėjas privalo Priežiūros komisijai pateikti prašymą išduoti leidimą filialo veiklai.

8. Kartu su prašymu pateikiami šie dokumentai:

8.1. užsienio valstybės nepriklausomo draudimo tarpininko įmonės registravimo pažymėjimo ar kito jį atitinkančio dokumento nuorašas;

8.2. užsienio valstybės kompetentingos institucijos raštiškas patvirtinimas, kad užsienio valstybės nepriklausomo draudimo tarpininko įmonė turi teisę vykdyti draudimo tarpininkavimo veiklą užsienio valstybėje, kurioje ji įregistruota;

8.3. užsienio valstybės kompetentingos institucijos užsienio valstybės leidimas steigti filialą Lietuvos Respublikoje ar informacija, kad užsienio valstybės kompetentinga institucija neprieštarauja filialo steigimui Lietuvos Respublikoje;

8.4. užsienio valstybės kompetentingos institucijos patvirtinimas, kad užsienio valstybės nepriklausomo draudimo tarpininko įmonė pastaruosius 3 metus vykdė užsienio valstybės teisės aktuose nustatytus reikalavimus nepriklausomų draudimo tarpininkų įmonių veiklai. Jei užsienio valstybės nepriklausomo draudimo tarpininko įmonė veikia mažiau kaip 3 metus, užsienio valstybės kompetentinga institucija turi pateikti patvirtinimą apie visą užsienio valstybės nepriklausomo draudimo tarpininko įmonės veiklos laikotarpį;

8.5. nustatytos formos užsienio valstybės nepriklausomo draudimo tarpininko įmonės akcininkų sąrašas (šių Taisyklių 1 priedas);

8.6. Priežiūros komisijos nustatytos formos informacija apie užsienio valstybės nepriklausomo draudimo tarpininko įmonę kontroliuojančius asmenis, šioje įmonėje dalyvaujančias įmones, kontroliuojančių juridinių asmenų bei dalyvaujančių įmonių priežiūros bei valdymo organų narius (pateikiama užpildyta anketa, kurios forma patvirtinta Priežiūros komisijos 2004 m. sausio 13 d. nutarimu Nr. N-4 „Dėl pritarimo asmenų kandidatūroms tvarkos ir fizinio bei juridinio asmens anketų formų patvirtinimo“);

8.7. užsienio valstybės nepriklausomo draudimo tarpininko įmonės paskutinių 3 metų finansinė atskaitomybė, patikrinta audito įmonės;

8.8. užsienio valstybės nepriklausomo draudimo tarpininko įmonės organo sprendimas steigti filialą Lietuvos Respublikoje, patvirtinti filialo nuostatus ir paskirti filialo vadovą, taip pat šio organo raštiškas įsipareigojimas, kad įsteigtas filialas buhalterinės apskaitos bei kitus su filialo vykdoma veikla susijusius dokumentus laikys filialo buveinėje;

8.9. užsienio valstybės nepriklausomo draudimo tarpininko įmonės filialo nuostatai. Šis dokumentas pateikiamas prieš juos teikiant notarui;

8.10. Priežiūros komisijos nustatyto turinio ir formos užsienio valstybės nepriklausomo draudimo tarpininko įmonės filialo verslo planas (šių Taisyklių 2 priedas);

8.11. dokumentai, patvirtinantys, kad užsienio valstybės nepriklausomo draudimo tarpininko įmonė yra paskyrusi nepriekaištingos reputacijos, kvalifikuotą ir patyrusį filialo vadovą ir jam suteikti pakankami įgaliojimai, kad jis galėtų sukurti teises ir pareigas užsienio valstybės nepriklausomo draudimo tarpininko įmonei, atstovauti šiai nepriklausomo draudimo tarpininko įmonei Lietuvos Respublikos teisme bei kitose valstybės valdžios ir valdymo institucijose (pateikiama užpildyta anketa, kurios forma patvirtinta Priežiūros komisijos 2004 m. sausio 13 d. nutarimu Nr. N-4 „Dėl pritarimo asmenų kandidatūroms tvarkos ir fizinio bei juridinio asmens anketų formų patvirtinimo“ (Žin., 2004, Nr. 12-370);

8.12. ketinamų įdarbinti draudimo brokerių sąrašas, nurodant jų vardus ir pavardes, bei jų raštiški sutikimai dirbti tame užsienio valstybės nepriklausomo draudimo tarpininko įmonės filiale;

8.13. dokumentai, patvirtinantys, kad užsienio valstybės nepriklausomo draudimo tarpininko įmonės filialas turi profesinės civilinės atsakomybės draudimą;

8.14. dokumentai, patvirtinantys, kad užsienio valstybės nepriklausomo draudimo tarpininko įmonės filialui priskirtas turtas yra ne mažesnis už Draudimo įstatymo 147 straipsnio 2 dalyje nurodytą dydį;

8.15. dokumentai, patvirtinantys, kad filialui priskirto turto ir (ar) pinigų, už kuriuos įgytas filialui priskirtas turtas, kilmė yra teisėta.

9. Priežiūros komisijai pateikiami dokumentai turi atitikti Bendruosius reikalavimus Lietuvos Respublikos draudimo priežiūros komisijai pateikiamiems dokumentams, patvirtintus 2004 m. sausio 13 d. Priežiūros komisijos nutarimu Nr. N-3 (Žin., 2004, Nr. 12-369).

IV. PATEIKTŲ DOKUMENTŲ NAGRINĖJIMAS IR TERMINAI

10. Per 4 mėnesius nuo prašymo išduoti leidimą filialo veiklai ir visų dokumentų, nurodytų šiose Taisyklėse, pateikimo dienos Priežiūros komisija priima sprendimą dėl leidimo filialo veiklai išdavimo ir apie tai raštu praneša pareiškėjui.

11. Sprendimas išduoti leidimą filialo veiklai įforminamas Priežiūros komisijos nutarimu.

V. IŠDUODAMŲ LEIDIMŲ FILIALŲ VEIKLAI REGISTRAVIMAS IR INFORMACIJOS

APIE LEIDIMUS SKELBIMAS

12. Išduoti leidimai filialų veiklai registruojami leidimų filialų veiklai registravimo žurnale, kurio formą tvirtina Priežiūros komisijos pirmininkas.

13. Leidimų filialų veiklai registravimo žurnale įrašoma:

13.1. leidimo filialo veiklai numeris;

13.2. leidimo filialo veiklai turėtojo rekvizitai (pavadinimas, teisinė forma, kodas, buveinė);

13.3. leidimo filialo veiklai išdavimo data;

13.4. leidimo filialo veiklai galiojimo sustabdymo data ir pagrindas;

13.5. leidimo filialo veiklai galiojimo sustabdymo panaikinimo data ir pagrindas;

13.6. leidimo filialo veiklai galiojimo panaikinimo data ir pagrindas.

14. Priežiūros komisija apie leidimo filialo veiklai išdavimą, jo galiojimo sustabdymą, galiojimo sustabdymo panaikinimą, leidimo filialo veiklai galiojimo panaikinimą skelbia „Valstybės žinių“ priede „Informaciniai pranešimai“.

15. Priežiūros komisija pagal Juridinių asmenų registro nuostatus praneša Juridinių asmenų registrui apie leidimo filialo veiklai išdavimą, jo galiojimo sustabdymą, galiojimo sustabdymo panaikinimą ar leidimo filialo veiklai galiojimo panaikinimą.

VI. ATSISAKYMAS IŠDUOTI LEIDIMĄ

16. Priežiūros komisija atsisako išduoti leidimą filialo veiklai tuo atveju, jei yra bent vienas Draudimo įstatymo 178 straipsnio 2 dalyje nurodytas pagrindas.

VII. FILIALO VEIKLOS SĄLYGOS, LEIDIMŲ FILIALO VEIKLAI TURĖTOJŲ TEISĖS IR PAREIGOS

17. Užsienio valstybės nepriklausomo draudimo tarpininko įmonės filialas Lietuvos Respublikoje veikia vadovaudamasis Draudimo įstatymu ir kitais teisės aktais.

18. Užsienio valstybės nepriklausomo draudimo tarpininko įmonės filialo draudimo tarpininkavimo veiklai, jame dirbantiems draudimo brokeriams taikomos tos pačios nuostatos kaip Lietuvos Respublikos draudimo brokerių įmonėms ir draudimo brokeriams.

19. Užsienio valstybės nepriklausomo draudimo tarpininko įmonė privalo:

19.1. Pasikeitus užsienio valstybės nepriklausomo draudimo tarpininko įmonę kontroliuojantiems asmenims, joje dalyvaujančioms įmonėms per 5 darbo dienas pateikti Priežiūros komisijai:

19.1.1. lydraštį, kuriame nurodomi pasikeitimai;

19.1.2. Priežiūros komisijos nustatytą informaciją apie užsienio valstybės nepriklausomo draudimo tarpininko įmonę kontroliuojančius asmenis, šioje įmonėje dalyvaujančias įmones, kontroliuojančių juridinių asmenų bei dalyvaujančių įmonių priežiūros bei valdymo organų narius (pateikiama užpildyta anketa, kurios forma patvirtinta Priežiūros komisijos 2004 m. sausio 13 d. nutarimu Nr. N-4 „Dėl pritarimo asmenų kandidatūroms tvarkos ir fizinio bei juridinio asmens anketų formų patvirtinimo“);

19.1.3. nustatytos formos užsienio valstybės nepriklausomo draudimo tarpininko įmonės akcininkų sąrašą (šių Taisyklių 1 priedas).

19.2. Pasikeitus užsienio valstybės nepriklausomo draudimo tarpininko įmonės akcininkams, išskyrus nurodytus 19.1 punkte, per 5 darbo dienas pateikti Priežiūros komisijai:

19.2.1. lydraštį, kuriame nurodomi pasikeitimai;

19.2.2. nustatytos formos užsienio valstybės nepriklausomo draudimo tarpininko įmonės akcininkų sąrašą (šių Taisyklių 1 priedas).

19.3. Pasikeitus užsienio valstybės nepriklausomo draudimo tarpininko įmonės priežiūros ir (ar) valdymo organų nariams per 5 darbo dienas pateikti Priežiūros komisijai:

19.3.1. lydraštį, kuriame nurodomi pasikeitimai;

19.3.2. Priežiūros komisijos nustatytą informaciją apie užsienio valstybės nepriklausomo draudimo tarpininko įmonės priežiūros bei valdymo organų narius (pateikiama užpildyta anketa, kurios forma patvirtinta Priežiūros komisijos 2004 m. sausio 13 d. nutarimu Nr. N-4 „Dėl pritarimo asmenų kandidatūroms tvarkos ir fizinio bei juridinio asmens anketų formų patvirtinimo“).

19.4. Pasikeitus užsienio valstybės nepriklausomo draudimo tarpininko įmonės filialo vadovui, per 5 darbo dienas pateikti Priežiūros komisijai:

19.4.1. lydraštį, kuriame nurodomi pasikeitimai;

19.4.2. Priežiūros komisijos nustatytą informaciją apie užsienio valstybės nepriklausomo draudimo tarpininko įmonės filialo vadovą (pateikiama užpildyta anketa, kurios forma patvirtinta Priežiūros komisijos 2004 m. sausio 13 d. nutarimu Nr. N-4 „Dėl pritarimo asmenų kandidatūroms tvarkos ir fizinio bei juridinio asmens anketų formų patvirtinimo“).

20. Užsienio valstybės nepriklausomo draudimo tarpininko įmonės filialas privalo:

20.1. Pasibaigus profesinės civilinės atsakomybės draudimo sutarčiai per 5 darbo dienas raštu informuoti Priežiūros komisiją apie profesinės civilinės atsakomybės draudimo sutarties pratęsimą, atnaujinimą ar naujos sutarties sudarymą bei pateikti draudimo liudijimo (poliso) kopiją.

20.2. Pasikeitus užsienio valstybės nepriklausomo draudimo tarpininko įmonės filiale dirbantiems draudimo brokeriams ar pasikeitus dirbančių draudimo brokerių skaičiui per 5 darbo dienas nuo pasikeitimo raštu informuoti Priežiūros komisiją apie atleistus iš darbo ar priimtus į darbą draudimo brokerius ir (ar) draudimo brokerių skaičiaus pasikeitimus.

20.3. Įregistravus užsienio valstybės nepriklausomo draudimo tarpininko įmonės filialą Juridinių asmenų registre ar pasikeitus užsienio valstybės nepriklausomo draudimo tarpininko įmonės filialo nuostatams per 5 darbo dienas nuo įregistravimo ar nuostatų pakeitimų įregistravimo Juridinių asmenų registre apie įregistravimo faktą raštu informuoti ir pateikti Priežiūros komisijai nuostatus ar pakeistus nuostatus.

20.4. Pasikeitus užsienio valstybės nepriklausomo draudimo tarpininko įmonės filialo buveinės adresui per 5 darbo dienas nuo pasikeitimo raštu informuoti Priežiūros komisiją apie naują užsienio valstybės nepriklausomo draudimo tarpininko įmonės filialo buveinės adresą.

20.5. Teikti Priežiūros komisijai jos nustatytos formos statistinę, finansinę bei kitokią informaciją, reikalingą užsienio valstybės nepriklausomo draudimo tarpininko įmonės filialo veiklos priežiūrai.

21. Leidimo filialo veiklai originalas turi būti laikomas užsienio valstybės nepriklausomo draudimo tarpininko įmonės filialo buveinėje. Struktūriniuose padaliniuose, esančiuose kitoje vietoje negu filialo buveinė, turi būti leidimo filialo veiklai nuorašai.

VIII. LEIDIMO FILIALO VEIKLAI GALIOJIMO SUSTABDYMAS IR PANAIKINIMAS

22. Priežiūros komisija turi teisę sustabdyti leidimo filialo veiklai galiojimą, jeigu yra bent vienas Draudimo įstatymo 198 straipsnio 1 dalyje nurodytas pagrindas.

23. Leidimo filialo veiklai galiojimo sustabdymas panaikinamas Priežiūros komisijos nutarimu išnykus pagrindui, dėl kurio jo galiojimas buvo sustabdytas.

24. Priežiūros komisija turi teisę panaikinti leidimo filialo veiklai galiojimą, jeigu yra bent vienas Draudimo įstatymo 179 straipsnio 2 dalyje nurodytas pagrindas.

25. Sprendimas panaikinti leidimo filialo veiklai galiojimą turi būti išsamiai motyvuotas. Priežiūros komisija apie priimtą sprendimą ir jo motyvus privalo raštu pranešti užsienio valstybės nepriklausomo draudimo tarpininko įmonei.

IX. BAIGIAMOSIOS NUOSTATOS

26. Užsienio valstybės nepriklausomo draudimo tarpininko įmonės filialas, praradęs leidimą filialo veiklai, apie tai privalo paskelbti dienraštyje, platinamame visoje Lietuvos Respublikoje.

27. Užsienio valstybės nepriklausomo draudimo tarpininko įmonė, filialui praradus leidimą filialo veiklai, privalo kreiptis į Priežiūros komisiją dėl leidimo filialo veiklai dublikato išdavimo. Šiuo atveju užsienio valstybės nepriklausomo draudimo tarpininko įmonė pateikia:

27.1. prašymą išduoti leidimo filialo veiklai dublikatą;

27.2. išsamų paaiškinimą apie leidimo filialo veiklai praradimą;

27.3. skelbimo dienraštyje kopiją.

28. Užsienio valstybės nepriklausomo draudimo tarpininko įmonei, pateikusiai šių Taisyklių 27 punkte nurodytus dokumentus, Priežiūros komisija išduoda leidimo filialo veiklai dublikatą su žyma „Dublikatas“.

______________

Leidimo užsienio valstybės nepriklausomo

draudimo tarpininko įmonės filialo veiklai

išdavimo taisyklių

1 priedas

(užsienio valstybės nepriklausomo draudimo tarpininko įmonės pavadinimas didžiosiomis paryškintomis raidėmis)

Lietuvos Respublikos

draudimo priežiūros komisijai

UŽSIENIO VALSTYBĖS NEPRIKLAUSOMO DRAUDIMO TARPININKO ĮMONĖS AKCININKŲ SĄRAŠAS

Nr. ________

(data)	(numeris)

(sudarymo vieta)

Eil. Nr.	Akcininkas (vardas, pavardė arba pavadinimas)	Akcijų klasė	Akcijų skaičius	Suma	Procentas įstatiniame kapitale
1	2	3	4	5	6

(asmens pareigos)	(parašas)	(vardas ir pavardė)

A. V.

______________

Leidimo užsienio valstybės nepriklausomo

draudimo tarpininko įmonės filialo veiklai

išdavimo taisyklių

2 priedas

UŽSIENIO VALSTYBĖS NEPRIKLAUSOMO DRAUDIMO TARPININKO ĮMONĖS FILIALO VERSLO PLANAS

1. Užsienio valstybės nepriklausomo draudimo tarpininko įmonės filialo verslo planas turi būti detalus ir pagrįstas, parengtas 3 metų laikotarpiui.

2. Užsienio valstybės nepriklausomo draudimo tarpininko įmonės filialo (toliau – filialo) verslo plane turi būti nurodyta:

2.1. duomenys apie užsienio valstybės nepriklausomo draudimo tarpininko įmonę:

2.1.1. užsienio valstybės nepriklausomo draudimo tarpininko įmonės pavadinimas, buveinės adresas, įmonės organizacinė struktūra, nurodant įmonės filialus ir atstovybes;

2.1.2. užsienio valstybės nepriklausomo draudimo tarpininko įmonės vykdomos veiklos apibūdinimas, veiklos apimtys (nurodant paskutinių 3 metų veiklos duomenis);

2.2. filialo buveinės adresas, planuojama filialo organizacinė struktūra;

2.3. planuojamo verslo idėja;

2.4. numatomos vykdyti draudimo tarpininkavimo ir kitos Draudimo įstatymo leidžiamos filialui vykdyti veiklos apibūdinimas:

2.4.1. numatomos atstovauti draudėjų, kitų asmenų grupės, jų poreikių analizė;

2.4.2. draudimo įmonės, kitų Europos Sąjungos valstybių narių draudimo įmonių filialai, užsienio valstybių draudimo įmonių filialai, perdraudimo įmonės, kitų Europos Sąjungos valstybių narių perdraudimo įmonių filialai, užsienio valstybių perdraudimo įmonių filialai, su kuriais numatoma bendradarbiauti;

2.4.3. veiklos teritorijos apibūdinimas;

2.4.4. rinkos ir konkurencijos sąlygų apibūdinimas;

2.4.5. filialo pranašumų, trūkumų, galimybių ir grėsmių analizė;

2.5. planuojamos filialo veiklos apimtys (nurodant metinius veiklos duomenis):

2.5.1. numatomų paslaugų apibūdinimas, šių paslaugų pasiūlos ir paklausos įvertinimas, paskirstymo kanalai;

2.5.2. prognozuojamas vykdant Draudimo įstatyme numatytą veiklą sudarytų sutarčių skaičius. Draudimo sutartys nurodomos pagal atskiras draudimo grupes;

2.5.3. tarpininkaujant pasirašytų draudimo įmokų dydžių pagal atskiras draudimo grupes prognozės ir pagrindinės šių prognozių prielaidos;

2.5.4. tarpininkaujant pasirašytų perdraudimo įmokų prognozės ir pagrindinės šių prognozių prielaidos;

2.5.5. gautų draudimo įmokų, mokėtinų draudikams, dydžių prognozė;

2.5.6. prognozuojami atlygių (komisinių ir pan.) už suteiktas paslaugas vykdant Draudimo įstatyme numatytą veiklą dydžiai;

2.5.7. planuojama užimti rinkos dalis pagal tarpininkaujant pasirašytas draudimo įmokas, išskiriant rinkos dalis pagal atskiras draudimo grupes, ir perdraudimo įmokas;

2.5.8. draudimo brokerių skaičius, įvertinus planuojamos veiklos mastą;

2.6. filialo turto ir įsipareigojimų aprašymas, jų dydžių prognozės (nurodant metinius veiklos duomenis);

2.7. prognozuojamos filialo pajamos ir sąnaudos (nurodant metinius veiklos duomenis);

2.8. prognozuojamas filialo veiklos rezultatas (nurodant metinius veiklos duomenis);

2.9. finansinės priemonės, skirtos pakankamam filialui priskirto turto dydžiui palaikyti.

______________